b'\n_START_ARTICLE_\nMaltillinen realismi\n_START_PARAGRAPH_\nMaltillinen realismi (aristoteelinen realismi, vahva realismi) on realistinen universaalien ongelmaan liittyv\xc3\xa4 kanta. Sen mukaan universaalit eli yleisk\xc3\xa4sitteet ovat olemassa (ovat reaalisia), mutta ne eiv\xc3\xa4t ole olemassa miss\xc3\xa4\xc3\xa4n omassa todellisuudessaan tai itsess\xc3\xa4\xc3\xa4n olemassa olevina universaalisina yksil\xc3\xb6in\xc3\xa4, vaan ainoastaan partikulaareissa eli yksil\xc3\xb6olioissa (universalia in rebus, \xe2\x80\x9duniversaalit asioissa\xe2\x80\x9d). Ihmismieliss\xc3\xa4 esiintyvin\xc3\xa4 universaaleina olioina universaalit ovat olemassa ainoastaan abstrahoinnin kautta, niin, ett\xc3\xa4 ihmisj\xc3\xa4rki tavoittaa havaintomaailman partikulaaristen olioiden yhteiset ominaisuudet ja tunnistaa samoja ominaisuuksia kantavat oliot yhteiseen kategoriaan kuuluviksi. Partikulaareista, jossa ne ilmenev\xc3\xa4t, niit\xc3\xa4 ei voida kuitenkaan erottaa._NEWLINE_Aristoteles kannatti maltillista realismia. Maltillinen realismi suuntautui platonista realismia eli \xc3\xa4\xc3\xa4rimm\xc3\xa4ist\xc3\xa4 realismia vastaan, jonka mukaan universaalit (ideat) olivat olemassa omassa ideamaailmassaan. Keskiajan universaalikiistan aikana konseptualismi oli usein, muun muassa Pierre Ab\xc3\xa9lardilla, todellisuudessa l\xc3\xa4hell\xc3\xa4 Aristoteleen kantaa, vaikka nyky\xc3\xa4\xc3\xa4n se luetaan useimmiten osaksi nominalismia.'